Vallensbæk Stationstorv

Nyhedsbrev nr. 21 29. oktober 2017

**Kære beboere, Vallensbæk Stationstorv 3**

Vi har igen samlet lidt information og orientering.

 **Bemandingssituationen i Højstrupparken og Stationstorvet.**

Flemming Opager, driftsleder i Højstrupparken er desværre stadig sygemeldt, minimum frem til midt i november – men det kan være en længere periode.

Firkløverparkens mandskab yder hjælp til Ejendomskontoret i Højstrupparken – de skal primært bidrage med at støtte op om syn, forsikringssager og lidt tungere administrative opgaver.

Derudover er der ansat en vikar i foreløbig 3 måneder, som starter allerede mandag den 30. oktober. Han har arbejdet i et andet boligselskab, og har dermed kendskab til de arbejdsopgaver, der er i vikariatet.

Vi håber, at det kan give den fornødne ro i de to afdelinger, og ikke mindst for Jan – men vi skal være forberedt på, at der er nogle ting, der måske tager lidt længere tid.

Ejendomskontoret (EK) er fx. opmærksom på, at der lige nu er flere udendørs lamper, som ikke fungerer. Der er sendt bud efter en elektriker til at løse problemet.

Ligeledes er EK gjort opmærksom på, at der er problemer med alarmen i de tre opgange, der er noget ventilation, som kører hele tiden.

**Lys ved cykelparkering**

På afdelingsmødet blev det besluttet, at der skal etableres belysning ved cykelparkering. Der er nu indhentet tilbud og arbejdet bliver sat i gang så hurtigt som muligt.

**Parkering på p-dækket.**

Europark har overtaget parkeringskontrollen i området. De er åbenbart opmærksom på, om vi holder os inden for de hvide striber, når vi holder parkeret. Den første parkeringsafgift (kr. 650) er uddelt for at holde med det ene hjul uden for. Og nu vi er i gang med parkering, tjek også at din parkeringsskive viser den rigtige tid. Det har ingen betydning på p-dækket, men måske et andet sted.

**Mosefundet**

Der er flere, som interesseret har spurgt, hvem Mosefundet er, som vi havde på besøg i lørdags. Mosefundet er en lokal forening for bofællesskaber for seniorer i Tingbjerg-Husum, der skal arbejde for at etablere et eller flere seniorbofællesskaber i bydelen, samt skabe fællesskab gennem socialt og kulturelt samvær mellem foreningens medlemmer.

De var meget imponeret over vores seniorbofællesskab, herunder vores lejligheder, fælleslokaler og udendørsarealer samt vores unikke beliggenhed. De lyttede også med stor interesse, da vi fortalte dem om de arrangementer og aktiviteter, som vi har gennemført før og efter indflytning.

**Sne og frost**

Der kommer ikke en vejrudsigt nu, men om lidt falder der måske sne, og temperaturen falder også. Men bare rolig, driftschef Peter Lundgreen forventer at være klar med en aftale i uge 44 om snerydning m.m.

**Tag med til Køs i Køge**

Du kan stadig nå at tilmelde dig turen til KØS i Køge, men det skal være snart, det er allerede på søndag.

**Affaldsskakt er stoppet igen**

Min mail den 9. oktober var åbenbart spildte Guds ord på Balle-Lars. Det er allerede sket igen, at affaldsskakten er stoppet. Jeg prøver igen, men har ændret en lille smule:

**Det er vin kartoner og kæmpe poser, som standser affaldet og så lukker beboerne ikke poserne! Det er ikke så lækkert.**Kan vi ikke lave en aftale om, at der ikke kommer flere vin kartoner i affaldsskakten. Det samme gælder pap og pizzabakker. At vi kun bruger små affaldsposer. Det er især skakten til restaffald, som volder problemer.

**Spildte Guds ord på Balle-Lars** er et populært udtryk, der stammer fra titlen på skriftet ***Spildte Guds Ord paa Balle-Lars*** fra [1861](https://da.wikipedia.org/wiki/1861) forfattet af pastor [J. E. Gjellebøl](https://da.wikipedia.org/wiki/J._E._Gjelleb%C3%B8l) ([1816](https://da.wikipedia.org/wiki/1816)-[1890](https://da.wikipedia.org/wiki/1890)) fra [Præstø](https://da.wikipedia.org/wiki/Pr%C3%A6st%C3%B8). Dette handler om pastorens forgæves forsøg på at få den dødsdømte Lars Nielsen, kaldet **Balle-Lars**, til at angre sine synder. Udtrykket bruges således i dag om en situation, hvor velmente råd eller klog tale ignoreres.

Venlig hilsen

|  |
| --- |
| Vallensbæk Stationstorv Peder Du kan også altid kontakte mig på 61 78 18 73. |